Wales-terveisiä!

Osallistuin Suomen 4H-liiton kautta järjestettävään kansainväliseen vaihtoon, joka kohdistui itse valitsemaani maahan Isoon-Britanniaan, Walesiin. Vaihtoon hakemisen ja valituksi tulemisen jälkeen kävin keväällä 2013 viikonlopun mittaisen vaihtoon valmentavan koulutuksen. Vaihtoni kesti kaksi viikkoa ja se sijoittui heinäkuuhun. Sain itse esittää hakiessani toiveita vaihdon ajankohdasta ja asioista, joita haluaisin kokea kyseisessä kohdemaassa.

Pari viikkoa ennen lähtöä sain tiedon ensimmäisestä perheestä ja kirjoitimme sähköpostia perheen tytön kanssa etukäteen. Kahden viikon aikana minulla oli kaksi eri isäntäperhettä. Matkustin Helsinki-Vantaan lentokentältä yhdessä toisen suomalaisen tytön kanssa Walesin Newtowniin asti. Emme kuitenkaan nähneet toisiamme vaihdon aikana kuin pari kertaa.

Kiersin eri maatiloilla ja vierailinkin useissa eri perheissä. Esimerkiksi yhden päivän vietin maatilalla, jossa perheellä oli 60 000 kanaa ja pääsin myös osallistumaan kananmunien pakkaukseen. Useimmilla oli kuitenkin pääelinkeinonaan lampaat, joiden lisäksi perheissä oli yleensä lehmiä,koiria,kanoja ja joillakin myös hevosia.

Vietimme viisi päivää Royal Welsh Showssa, joka muistutti Suomen maatalousnäyttelyä, mutta oli monta kertaa suurempi tapahtuma. Royal Welsh on useimmille nuorille maanviljelijöille vuoden kohokohta, koska siellä he pääsevät tapaamaan toisia viljelijöitä. Parhaita asioita Royal Welshissä olivat luultavasti lampaan keritsemiskilpailut,rugby-pelit ja köydenvetokilpailut.

 Maatiloilla työskentelyn lisäksi kävimme myös tutustumassa muutamaan pikkukaupunkiin,jotka olivat kauniita ja idyllisiä. Kävimme siellä muutamassa museossa,linnassa ja kirkossa. Tutustuin myös brittiläiseen ruoka- ja juomakulttuuriin. Parhaimpien asioiden joukkoon mahtuu kuitenkin epätavallisen hyvä sää, sillä kahden viikon aikana sade pääsi yllättämään vain kerran. Myös lenkkeilymaisemat jäivät mieleen! Oli mukavaa, kun ihmiset olivat ystävällisiä ja kiinnostuneita Suomesta ja kutsuivat mielellään kylään uudestaan. Varsinkin host-perheen naapurissa asuva vanha pariskunta, joka ylläpiti bed&breakfast-toimintaa,olivat erittäin ystävällisiä ja unohtumattomia. Heidän luonaan kävimme pari kertaa teellä.

Sain vaihdon ansiosta Walesilaisia ystäviä, joista muutaman kanssa tulen varmasti pitämään yhteyttä jatkossakin. Kokemus oli kaikinpuolin positiivinen ja pääsin käyttämään englannin taitojani.

Selina Järvenpää